钦定古今图书集成/理学汇编/字学典/第072卷 > 《宋黄伯思法帖刊误》 > 《第三晋宋齐人书》
## 钦定古今图书集成/理学汇编/字学典/第072卷 > 《宋黄伯思法帖刊误》 > 《第三晋宋齐人书》

《庾亮书》云：“奉告书箱，先为媞子作。”案江淮之间，谓母
曰“媞”，此云媞子，未知目何戚也。〈尔疋云媞媞安也〉
《庾翼帖》称“故吏从事中郎。”按翼尝为陶侃太尉府从
事中郎，此当是与侃启也。

杜预《十一月二十四日帖》云：道远书问，又简间得来，
况非当时尺牍中语，或是江左人书，不特亲故帖伪
也。亲故末云：“数附书信，以慰吾心”，亦近世流俗语耳。
晋刘超为人慎密，自以书类元帝，不敢与外书，此帖
不应尚传，又字势与元帝大别，其伪甚矣。谢庄首终
仕宋，而题曰晋，大误。王著叙王坦之书，列于逸少诸
子间，意以名皆从之。殊不知坦之乃述子，自太原王
耳，非琅琊族也，非通古甚那至尔。〈川本去此七字意非字下有不字〉
刘瓌之乃东晋时善八分者，大令既不肯书太极殿
榜，谢安石遂令瓌之以八分题之。今此草帖非真，与
王廙《二十四日帖》无异。王氏凝、操、徽、涣之四子书，皆
真帖。逸少七子上四人与子敬书具传，惟元之、肃之
遗迹未见，馀皆得家范，而体各不同，是善学逸少书
者。犹颜延年对宋文帝论其诸子，自谓“竣得臣笔，测
得臣文，㚟得臣义，跃得臣酒”，书亦犹是也。仆今以拟
王氏诸子，则逸少之书，凝之得其韵，操之得其体，徽
之得其势，涣之得其貌，献之得其源，然而大令之书
特知名，而与逸少方驾者，盖能本父之书，意所循者
大故也。真行则法锺，草圣则师张，二家之法，逸少所
自出，从而效之，所以特高于诸王，犹鲁堂诸子。由赐、
商偃皆以儒称，卒之得其传者，子渊而已。

索靖《七月二十六日帖》，本七纸。晋王平南廙，每宝玩
之。值永嘉乱，乃四叠缀衣中以渡江。唐蒲州桑泉令
豆卢器得之，叠迹犹存。今所录惟一纸耳，摹传失真，
无复意象。

《纪瞻帖》中有云：“贫家无以将意”，所谓物微意全也。观
此语，不待见笔迹，可判其伪矣。山涛启事与李怀琳
所撰《七贤书》中涛书自相戈盾，但此启事文是而书
非，《七贤帖》中笔语皆妄也。

此卷伪帖甚众，如庾翼后一帖，与沈嘉、王循、司马攸、
刘穆之、王劭、王𫷷、张翼、陆云、羊欣、卞壸、谢发，与前杜
预一帖/，及刘超、刘瓌之、纪瞻、山涛等帖，皆伪作。
孔琳之帖有“恨，恨脚中转剧，近明散未觉”，“益”十二字
偏小，盖行侧注字，摹帖者妄以入行耳，当依本为胜。
王僧虔两启皆佳，结字与《拟王琰乞江郢所统郡启》
同，书声信不虚得。